《中秋对月有怀家兄在楚闱呈同座》
清代·欧阳辂

秋暑渐退秋光凉，秋月上阶窥我堂。人言此是中秋月，此夜清光更清绝。

银涛滚滚飞向天，玉露泠泠洒如雪。广寒宫殿知有无，但觉霜华沁人骨。

我被秋雨相欺凌，快对佳月如佳朋。一年见汝几回好，每念契阔情难胜。

惜君行又别我去，使我一室孤如僧。不辞且尽杯中酒，一觞引满为君寿。

忽忆湘南秋橘香，今宵瓮算君知否。

作者简介：（1767—1841）湖南新化人，原名绍洛，字念祖，一字礀东。乾隆五十九年举人。博学多才，读书过目不忘。少孤贫，非其力不食。客游南北，性野逸，岸然公卿。工诗。有《礀东诗钞》。